Zdravko Mamić je na početku svoje prve press konferencije nakon godinu i pol na Maksimiru otkrio zašto je sazvao ''izvanredno obraćanje medijima.''

"Došao sam u klub i zatekao groznu atmosferu. Pitao što se dešava, pa su me informirali da je Dinamo po prvi put nakon 15 godina Dinamo blokiran. Dražen Ladić je dobio pravomoćnu presudu i račun Dinama je od jučer blokiran".

"To mi je bio okidač da se obratim navijačima i građanima ove zemlje, jer već dugo idemo jednoj kulminaciji uništenja čitavog hrvatskog nogometa, a prvenstveno reprezentacije i Dinama. Ladiću čestitam i kažem da nemam ništa protiv njegovog poteza. On je dobio što mu je sud dodijelio. Klub će mu dug isplatiti i račun će biti odblokiran'', rekao je Mamić.

"Dinamu je nedavno s računa skinuto i 300 tisuća eura za Osvalda Ardillesa. Otkako sam ja ušao u klub Dinamo nikada nije zakasnio platiti ikome išta. 290 ljudi svaki mjesec pravovremeno prima u klubu plaću".

''Nisam ja podijelio navijače''

"Ovom press konferencijom želim poručiti da se prestanemo međusobno dijeliti. Ja nisam taj koji sam podijelio navijače. To je manipulacija i laž koja je postala mantra. A cilj iza toga je uništiti Hrvatski nogometni savez i Dinamo'', rekao je Mamić te ponovio tezu o ''dobro osmišljenom planu.''

Potom se Mamić obrušio na medijima koje je optužio da su oni od Dinama napravli prćiju, a spomenuo je i dušmane.

"Novinari vi ste sedma sila od pamtivijeka. Ne dajte da dušmani rastaču našu svetinju! Što su momci koji nose plavi dres krivi? Svi se drugi ponose svojime, a mi jedini uništavamo svoje i sami sebe. To nije normalno i nije fer".

''Dinamu prijeti 30 milijuna eura duga''

U dijelu monologa priznao je i što prijeti klubu s Maksimira.

"Dinamo će na ljeto biti dužan 30 milijuna eura, pod uvjetom da ne prodamo na zimu i da ne prodamo na početku ljetnog prijelaznog roka. Za godinu dana ili ako mene netko otjera odavde, što je moguće, onda će se dogoditi za tri mjeseca da neće biti Dinama. A onda ćete gledati i navijati svoj klub koji će natjecanja započinjati na najnižim granama. Neće više biti Dinama. Ja i ostali u Dinamu i dalje guramo da klub traje na ovom nivou, a veliki dio ljudi gura da Dinamo propadne".

U jednom je trenutku Mamić teatralno najavio što će napraviti ako ga sud proglasi krivim.

"Ja bih napustio Hrvatsku iste sekunde, ali ne mogu jer mi se sudi. Ako me oslobode, ja ću napustiti Hrvatsku. Ako me osude, hrvatski me zatvor neće vidjeti, jer ću prije toga sam sebi presuditi".

Na pitanje o tome hoće li se i formalno vratiti u klub, Mamić je odgovorio:

"Ja ne odlučujem o svom povratku u Dinamo. Ja sam ovdje i dajem savjete i dajem energiju. Ali ne možemo raditi kada smo svi na sudu i kod USKOK-a.Evo na primjeru Juniora Fernandesa. Ja sam samo mogao reći "onda se i ja slažem s odlukom da on ode". Da je neko prijašnje vrijeme, ja ne bih nikoga pitao. Sam bih donio odluku. Ovako mogu dati svoje mišljenje, ali ne mogu potpisati takve odluke".

O reprezentaciji i dramatičnom kraju kvalifikacija je rekao:

''Stvorite klimu i atmosferu kako ste stvorili oko košarkaške reprezentacije. To je bio idealan primjer koji ste napravili da se košarkaši pripremaju u savršenim uvjetima. Medijska Hrvatska je napravila čudo u pripremi za to prvenstvo. Kada bi isto napravili za nogometnu reprezentaciju, mi bi u Rusiji nadmašili rezultat brončanih iz 1998. godine. Kako će Modrić i Lovren biti motivirani ako ih se karakterizira kao izdajnike. Tim dečkima treba ljubav, a ne povici da su prodane duše".

U jednom se trenutku ispričao.

"Ispričavam se svima koje sam tijekom obavljanja svog posla povrijedio i prema kojima sam bio bezobrazan".

Mamić je opširno govorio i o svojim problemima sa zakonom odnosno i suđenjem s kojim je izrazito nezadovoljan. Govorio je i o oružanom napadu na njega u Hercegovini. Pogledajte snimku u cijelosti.

Podsjetimo, Zdravku Mamiću, njegovom bratu Zoranu, bivšem direktoru Dinama Damiru Vrbanoviću te porezniku Milanu Pernaru u Osijeku se sudi zbog optužbi da su GNK Dinamo izvlačenjem novca oštetili za nešto manje od 116 milijuna kuna, a državni proračun za barem 12,2 milijuna kuna neobračunatog i neplaćenog poreza i prireza.

Uskoro još jedno suđenje

Mamiću se sprema i novo suđenje za još jednu optužnicu u kojoj ga se tereti da je organizirao zločinačko udruženje kako bi zlouporabama u gospodarskom poslovanju preko sumnjivih inozemnih tvrtki izvukli novac iz Dinama.

Osim Zdravka Mamića Uskok je ovom optužnicom obuhvatio i njegova sina Maria te brata Zorana, Dinamova čelnika Damira Vrbanovića, poduzetnike Sandra Stipančića i Igora Krotu te menadžera Nikkia Vuksana.

Uskok u optužnici navodi da je Mamić s ostalima dogovarao fiktivne ugovore između Dinama i stranih tvrtki iz Velike Britanije, Švicarske, Ujedinjenih Arapskih Emirata, Svetog Vincenta i Grenadina, Belizea, Hong Konga, Gibraltara i Sjedinjenih Američkih Država, i to za nepostojeće usluge posredovanja prilikom transfera igrača. Inozemne su tvrtke potom ispostavljale račune za nepostojeće usluge koje je Dinamo plaćao.